46.schôdza NR SR- 11.deň - B. popoludní
Dátum: 2015-02-12
Poslanec: Novotný, Viliam (-)
Druh vystúpenia: Vystúpenie v rozprave

Ďakujem za pozvanie, pani podpredsedníčka. Vážený pán minister, vážená pani spravodajkyňa, dámy a páni, na úvod zhrniem možno to, čo ešte raz zopakujem aj v závere, Slovensko potrebuje nové nemocnice. Tu sme v zhode s pánom ministrom a, myslím si, s každým daňovníkom, s každým občanom v tejto krajine, ktorý v posledných týždňoch alebo mesiacoch navštívil niektorú okresnú nemocnicu alebo krajskú nemocnicu, aby som sa vyjadril starým spôsobom vyjadrovania, Slovensko potrebuje nové nemocnice. Naozaj tu máme obrovský modernizačný dlh. Tie nemocnice vyzerajú katastrofálne, česť výnimkám, niektoré sa podarili zrekonštruovať alebo postaviť pomocou eurofondov. A súhlasím aj s tým, aj keď som východniar, že Bratislava potrebuje novú nemocnicu, pretože, a veľa toho už odznelo v rozprave, nielenže bude to nemocnica pre hlavné mesto, nielenže bude to nemocnica pre spádovú oblasť západného Slovenska, ale v mnohých medicínskych odboroch bude to nemocnica, kde prichádzajú najťažšie prípady z celého Slovenska. To ale nič nemení na veci, že toto sú jediné pozitíva, ktoré môžem konštatovať vo vzťahu k odtajnenej štúdii. Tento projekt PPP je pripravený zle. Je to babrácky pripravený projekt. Doteraz je úplne nejasné financovanie celého tohto projektu: Ako bude platená zdravotná starostlivosť? Ako z prevádzkového zisku má ten, kto to bude prevádzkovať, zarobiť toľko, aby zaplatil výstavbu? Čo je tá platba za dostupnosť? A koľko to vlastne bude? Aj napriek tomu, že ministerstvo odtajnilo tú štúdiu, napriek tomu, že pán minister napísal túto informáciu, napriek tomu, a veľmi pekne ďakujem za to, že dnes o 8.30 hodine som teda dostal e-mailom aj to, čo som žiadal na výbore pre zdravotníctvo, teda ako ste počítali tú návratnosť investícií, stále je to absolútne nejasné, ako to bude financované. Celé je to postavené v hmle, že asi to nebude potrebné a asi by to mohlo vyjsť. Je to nezodpovedný projekt aj preto, lebo robí záväzok pre budúcu vládu. Určite ste si všimli to, že koncesná zmluva má byť podpísaná v prvom štvrťroku 2016. Čiže druhá Ficova vláda podpíše záväzok na tridsať rokov pre všetky budúce vlády a tie nech sa potom trápia s týmto projektom, či bude alebo nebude treba platbu za tú dostupnosť. A veľmi pokojne tvrdím aj to, že celý tento PPP projekt je pripravený tak, aby vopred vybratý záujemca, a budem o tom ďalej hovoriť, získal veľmi zaujímavú tridsaťročnú rentu od štátu. Dámy a páni, možno ešte v jednej veci by som „pochválil“ druhú vládu Roberta Fica. Je trošku asi múdrejšia ako prvá vláda Roberta Fica, lebo tá chcela naozaj dostavať komplex Rázsoch za 480 mil. eur. Určite sa na to pamätáte, v roku 2009 nás pán minister Raši tým zabával. Vyberali spôsob, ako sa do toho pustia, ale mali hlavne vyčíslené, koľko to bude stáť, 480 mil. eur. Dámy a páni, dnes tu komplex Rázsoch už odznel viackrát. Chcem vám povedať, že podľa toho projektu sa to nedá dobudovať. Možno by sa to dalo zbúrať a začať stavať znovu, ale 30-, niekedy 40-ročná architektonická stavba pre zdravotnícke zariadenie je dnes absolútne neaktuálna, lebo technologické požiadavky, medicínske postupy sú niekde úplne inde. Teda dostavať ten komplex bol nezmysel. A som rád, že to, čo nechápala alebo nechcela chápať prvá vláda Roberta Fica, jeho druhá vláda to konečne pochopila. A tak tu máme PPP projekt na novú nemocnicu za 250 mil. eur. Hneď sa mi núka teda logická otázka, že keď teraz po toľkých rokoch predpokladá, že sa dá postaviť nová nemocnica za 250 mil., prečo tá predchádzajúca dostavba komplexu Rázsoch, keď už niečo stojí, dokonca mala stáť 480 mil. Tam bola asi väčšia vata počítaná. Alebo už ani neviem, ako sa mám k tomuto správne vyjadriť. Toto mi ostalo doteraz tajomné, pretože čo sa týka lôžok, ktoré tam majú byť, čo sa týka obložnosti tej nemocnice, keď si pozriete tie parametre z roku 2009, je to totožné s tým z rokov 2014, respektíve 2015, lebo až teraz rokujeme o tejto štúdii. To, čo je naďalej nejasné, a už to odznelo aj dnes v rozprave, nechcem sa veľmi opakovať, je skutočnosť, ktorú pani ministerka Zvolenská, predchodkyňa pána ministra Čisláka, veľmi nonšalantne na jeseň minulého roku povedala, že teda to majú už celé pripravené, že je utajená štúdia, lebo teda nechcú nejakým spôsobom nenáležite ovplyvniť verejné obstarávanie, nebolo by to dobré, keby verejnosť to rozoberala, lebo však bude pripravené verejné obstarávanie, ale že je to celé vypočítané tak, že z prevádzkového zisku ten, kto postaví tú nemocnicu, zaplatí jej výstavbu. Je to perpetuum mobile, rozumiete tomu. To znamená, niekto to postaví, zainvestuje do toho 250 mil. eur, dnes už tú cenu poznáme, a tá nemocnica bude tak efektívne fungovať, že z prevádzkového zisku nielenže zaplatí celý chod nemocnice, ale z prevádzky, z toho, čo utŕži zo zdravotných poisťovní, utŕži na poplatkoch, zarobí. Z toho nielenže zaplatí celý svoj chod, vyplatí platy, nebude nič dlžiť na energiách, na sociálnej poistke, na zdravotnom poistení, nič nebude dlžiť, ale ešte bude mať aj taký zisk, že zaplatí celú výstavbu, teda bude splácať zrejme úver, ktorý si súkromník, ktorý to bude stavať, zoberie na výstavbu tejto nemocnice. A predpokladám, že ešte nejaký zisk by mu mal zostať, pretože keď mu nezostane, tak to, čo bude, som sa pýtal aj na výbore, povedal som, že asi taký altruista tu nikto nie je, že si zoberie úver, postaví nemocnicu a bez zisku ju bude 30 rokov prevádzkovať, aby bolo dobre. V to neverím, v to naozaj neverím. Už vtedy som povedal pani ministerke, v októbri sme o tom spolu diskutovali v jednej z televízii, v diskusnej relácii, že tomu neverím. Neverím tomu preto, lebo dnes je bratislavská Univerzitná nemocnica najzadlženejšou nemocnicou na Slovensku. Bratislavská Univerzitná nemocnica vyrába najväčší dlh mesačne zo všetkých nemocníc na Slovensku. Síce sa vláda Roberta Fica chváli, že to trošku spomalila, podľa mňa ani to veľmi nespomalila, ale odhliadnuc od toho každý mesiac vyrába bratislavská Univerzitná nemocnica dlh. A teraz stane sa zázrak, postaví sa nová nemocnica. Nielenže nebude vyrábať dlh, ale bude mať taký zisk, že ešte zaplatí aj vlastnú výstavbu. Je to neuveriteľné. Tak som sa logicky pýtal, to budú zdravotné poisťovne platiť za hospitalizáciu pacienta? Alebo v tom čase už bude zrejme DRG systém, lebo dnes platíme za ukončenú hospitalizáciu. To bude platiť DRG systémom o toľko viac peňazí, ako napríklad platí za ukončenú hospitalizáciu alebo za rovnakú diagnózu v Univerzitnej nemocnici v Košiciach, alebo v Rooseveltovej nemocnici v Banskej Bystrici, pretože aj tie sa zadlžujú, čím to bude? Odpoveď bola nie, to je všetko síce utajené, ale, nie, podmienky budú úplne rovnaké. Ja som žiadal ministerku Zvolenskú o správu na výbore pre zdravotníctvo ešte v októbri a žiadal som aj plénum Národnej rady, vtedy mi to kolegovia zo strany SMER, samozrejme, neschválili s odôvodnením, že je to prísne utajené. No ale po tom, ako tu prišlo k verejnému obstarávaniu a sa štúdia odtajnila, tak sme začali vidieť ďalšie a ďalšie veľmi zaujímavé čísla. Znovu sa k tomu vrátim, a už nechcem o tom ďalej hovoriť, neverím tomu, že z prevádzkového zisku bude vedieť súkromný investor zaplatiť investíciu na výstavbu novej nemocnice. A po odtajnení tej štúdie, hovorím, ani tí, ktorí ju písali, tomu neveria, pretože v nej používajú pojem ako platba za dostupnosť. Pani ministerka Zvolenská klamala, lebo ona musela vedieť, že v tej utajenej štúdii je uvedená platba za dostupnosť, a pán minister Čislák to banalizoval na výbore pre zdravotníctvo. Finančná analýza, ktorú mi k tomu poslali z ministerstva zdravotníctva, to tiež banalizuje. A s nádejou hovorí o tom, že asi nebude potrebná platba za tú dostupnosť. Čiže ide sa do PPP projektu, kde asi nebude potrebná tá platba. Pýtal som sa, ak by bola potrebná, zhruba v akej výške by sa mohla pohybovať, ako kalkulujete v najhoršej verzii, z čoho bude táto platba za dostupnosť zaplatená? Bude to zo štátneho rozpočtu? Lebo z čoho iného to môže byť, že? Z rozpočtov zdravotných poisťovní to nebude čiže zrejme zo štátneho rozpočtu to bude? Odpoveď bola na to: „Oni to celé chcú odsúťažiť na ministerstve zdravotníctva, takže tá platba za dostupnosť nebude potrebná.“ Čiže kto tomu verí, nech uteká sa na to pozrieť, ako počítajú. Nemáme na to žiadne relevantné číslo, preto je tento PPP projekt pripravený babrácky. Takto nemôžete ísť do záväzku na 30 rokov. Niekomu tu pripravuje ministerstvo zdravotníctva krásnu rentu, potom bude v probléme nová vláda. Ja neviem, či SMER bude alebo nebude, či bude Fico premiér, o tom rozhodnú parlamentné voľby, ale faktom je, že keď ten, kto bude mať podpísanú príslušnú koncesnú zmluvu na jar 2016, príde koncom roku 2016 oznámiť ministrovi, že tak sme to celé prepočítali, bude potrebná tá platba za dostupnosť, ktorá bola v podmienkach verejného obstarávania, o ktorej sme hovorili, a vyčísli ju. Tak nová vláda bude mať hneď záväzok na 30 rokov. Tridsať rokov budeme spomínať tento PPP projekt Roberta Fica. Idem k ďalším číslam. Neuveriteľne ma prekvapila skutočnosť, že súkromník dokáže postaviť nemocnicu o 40 % lacnejšie a dosahovať o 100 % väčší zisk ako štát. No keďže kolegovia socialisti zo strany SMER a pán premiér Fico ako hlavný súkromníkobijca v zdravotníctve by zrejme pri tých číslach mali sklopiť oči, zjavne ich neklopia a zjavne ich napísali do tejto štúdie. Teda ja som zvyknutý na to, že my zlí pravičiari, ktorí stále presadzujeme to súkromné vlastníctvo v zdravotníctve a ktorí sme spôsobili všetko zlé, škoda, že tu nie je pán poslanec Blanár, ten o tom vie tak pekne rozprávať, čo sme spôsobili, to všetko zlé v slovenskom zdravotníctve, ktoré sa len mohlo spôsobiť práve tým, že sa napríklad prenajali niektoré činnosti v nemocniciach alebo že došlo k privatizácii niektorých nemocníc, ich transformácii, že tu vznikli súkromné zdravotné poisťovne, to je všetko zlé. Toto počúvame od strany SMER od rokov 2004, 2005 nepretržite. A zrazu v tej štúdii, ktorú pripraví ministerstvo zdravotníctva vlády Roberta Fica, sa píše, že o 40 % lacnejšie dokáže súkromník postaviť nemocnicu a prevádzkovať ju o 100 % s vyšším ziskom. To je neuveriteľný ideologický kotrmelec, skutočne, neuveriteľný ideologický kotrmelec od vlády, ktorá ešte nedávno chcela znárodňovať súkromné poisťovne, od vlády, ktorej predchodkyňa, prvá vláda Roberta Fica, zakázala zisk, ktorý bol protiústavný a ktorý nás bude stáť desiatky miliónov eur. Veľmi zaujímavá je aj skutočnosť, o ktorej sme ešte dnes nehovorili. Keď si prečítate veľmi podrobne predloženú informáciu, aj štúdiu, zistíte, že ten, kto chce byť úspešný vo verejnom obstarávaní okrem iného musí preukázať to, že v ostatných 36 mesiacoch postavil nemocnicu s 200 lôžkami. Preto sa chcem opýtať pána ministra Čisláka, či je nejaký subjekt na Slovensku, ktorý v ostatných 36 mesiacoch postavil nejakú nemocnicu s 200 lôžkami a poskytuje komplexné hospitalizačné služby v ústavnej zdravotnej starostlivosti, lebo ja o takom subjekte neviem. Čiže na mieru koho je to šité? (Reakcia navrhovateľa.) No lebo tak na Slovensku chceme stavať univerzitnú nemocnicu? To znamená, je to šité na mieru nejakého investora zo zahraničia? Naozaj, ja sa na to pýtam. Je to tam napísané, kto má takúto referenciu, že v ostatných 36 mesiacoch postavil nemocnicu s 200 lôžkami, ktorá funguje a poskytuje komplexné hospitalizačné služby, rôzne, veľa odborov. Na Slovensku nie je taký nikto. Pán minister hovorí, prečo sa pýtam na to v súvislosti so Slovenskom. No tak v strednej Európe kto má takúto skúsenosť? Čiže zrejme to vyhrá znovu nejaké konzorcium, ale som o tom presvedčený, že aj táto podmienka svedčí o tom, že je to šité na mieru konkrétnemu záujemcovi. No a teraz už blížim sa k záveru, aby som to do tej siedmej večer stihol. Keď hovorím o tom, že tento projekt nie je dobre pripravený a že do takéhoto dobrodružstva, kde ministerstvo zdravotníctva nedokáže pomenovať, ako bude financované fungovanie tejto nemocnice a aká bude návratnosť tejto investície a koľko to vlastne štát v priebehu tých 30 ďalších rokov bude stáť, sa to neoplatí, nesmie sa ísť, do takéhoto projektu. Ako dôkaz by som chcel uviesť to, čo ministerstvo zdravotníctva zverejnilo na webe Úradu pre verejné obstarávanie, citujem: „Ministerstvo zdravotníctva ako verejný obstarávateľ nie je ani po mesiacoch príprav vzhľadom na množstvo existujúcich technických variantov, prevádzkových riešení, ako aj právnych a ekonomických možností riešenia objektívne schopné presne definovať najvhodnejšie technické požiadavky a právne a finančné podmienky na uspokojenie svojich potrieb.“ Dámy a páni, máme tu štúdiu, ktorú vypracoval Ernst & Young z poverenia ministerstva zdravotníctva v spolupráci s ministerstvom zdravotníctva za 720-tisíc eur. Ministerstvo zdravotníctva ďalej plánuje minúť na poradcu, tú istú firmu Ernst & Young ďalších 2,2 mil. eur. A ministerstvo zdravotníctva na webe Úradu pre verejné obstarávanie priznáva, že nevie vlastne zadefinovať, čo potrebuje. Toto je pripravený projekt? Toto je projekt, v ktorom ideme minúť 6,3 mld. eur z verejných zdrojov v najbližších 30 rokoch? Takto je pripravený? Ministerstvo zdravotníctva nevie, aké má potreby, ale súťaží, ide robiť súťažný dialóg? Je to pre mňa neuveriteľná nezodpovednosť, do ktorej sa ministerstvo zdravotníctva chce pustiť. Vo verejnom obstarávaní napríklad ministerstvo tvrdí, že obstaráva vo svojom mene. Je tam taká jedna otázka, či ministerstvo zdravotníctva obstaráva vo svojom mene alebo v mene niekoho iného, a hovorí, že, nie, neobstaráva v mene niekoho iného. Skutočne je to tak? Tých 6,3 mld., ktoré majú z verejných zdrojov postupne ísť do tejto nemocnice, samozrejme, ako platby za poskytnutú zdravotnú starostlivosť, pôjde zo zdrojov ministerstva zdravotníctva? Nepôjde to náhodou zo zdrojov zdravotných poisťovní? Nie náhodou zdravotné poisťovne budú platiť za poskytnutú zdravotnú starostlivosť (Všeobecná zdravotná poisťovňa, Dôvera, Union)? Možno o päť rokov tu bude šesť ďalších poisťovní. Ja neviem, možno to Fico znárodní a bude potom len jedna, aj to súkromná poisťovňa, PPP projektom. Ja neviem, čo tu bude. Ale ministerstvo zdravotníctva tvrdí vo verejnom obstarávaní, že obstaráva vo svojom mene. No neobstaráva vo svojom mene. Dokonca sľubuje tomu, kto to bude prevádzkovať, istotu zmluvy. Rozumiete tomu? Keď máte nemocnicu v okresnom meste, vy nemáte istotu zmluvy. Ministerstvo zdravotníctva zabezpečí niekomu, kto postaví privátnemu subjektu, ktorý postaví univerzitnú nemocnicu, istotu zmluvy na 30 rokov, pritom dokonca odhaduje, že zo zdravotných poisťovní tam odíde 6,3 mld. eur. Je to neuveriteľné, neuveriteľné. Dámy a páni, mohol by som ešte dlhšie hovoriť o tomto projekte, ale veľa argumentov tu už odznelo. To, čo by som možno na záver predsa len zhrnul, je, teší ma, že ministerstvo zdravotníctva druhej Ficovej vlády pochopilo to, čo sa nepodarilo ministerstvu zdravotníctva prvej Ficovej vlády, že dostavba komplexu Rázsoch za 480 mil. eur je nezmysel. Súhlasím, že Slovensko potrebuje nové nemocnice a mali by sme sa trápiť s tým, aby sme modernizovali zdravotnícku infraštruktúru na Slovensku. Súhlasím aj s tým, že Bratislava urgentne potrebuje novú nemocnicu. Nemocnica na Mickiewiczovej a Nemocnica akademika Dérera na Kramároch dosluhujú. Poznám ich veľmi dôverne, aj zvnútra ako lekár, naozaj dosluhujú. Sú už nehodné toho, aby to boli bratislavské univerzitné nemocnice, aby to boli pracoviská Lekárskej fakulty Univerzity Komenského alebo Lekárskej fakulty Slovenskej zdravotníckej univerzity. O tom niet pochýb, ale niet pochýb ani o tom, že tento PPP projekt je zle pripravený, že je tam absolútne nejasné financovanie a návratnosť finančných prostriedkov, že tento PPP projekt je nezodpovedne pripravený, lebo robí záväzok pre budúcu vládu, respektíve budúce vlády, ktoré sa budú trápiť s faktormi, ako je napríklad tá platba za dostupnosť. A som o tom viac-menej na základe toho, čo som načítal, presvedčený, že celý ten PPP projekt je šitý na mieru konkrétnemu záujemcovi, ktorý sa dostane ku krásnej 30-ročnej rente z verejných zdrojov. Ja nepodporujem tento projekt. Ďakujem pekne.